Detlev Buck

**Detlev Buck** (* 1. Dezember 1962 in Bad Sebarg) is en düütschen Schauspeler, Dreihbookschriever, Filmspeelbaas un Filmproduzent.

## Leven
Opwossen is Detlev Buck op’n Buernhoff vun sien Öllern in Nienwohld, Sleswig-Holsteen. Na sien Abitur un Zivildeenst hett he toeerst en Lehr as Landwirt maakt, aver al in de Tiet wull he geern na’n Film un harr sik in Hamborg vörstellt, wo he Praktikant warrn wull. De Speelbaas, mit den he snackt harr, wull em aver nich hebben, man he hett em vörslahn, sik doch sülvst wat to överleggen un en egen Film to dreihn. De Film *Erst die Arbeit und dann?* hett he denn ok ümsett, man fardig worrn is de eerst, as Detlev Buck al an de Düütschen Film- un Feernsehakademie in Berlin (dffb) opnahmen weer. 

Dor hett he vun 1985 bit 1989 studeert, de Akademie hett em aver een Johr freestellt, dat he sien Film to End maken künn. Ok in de Tiet vun sien Studium hett he enige Filmen fardigstellt, de later to en goden Deel ok in’t Feernsehn wiest worrn sünd, un eenige sogor in’t Kino.

Mit Claus Boje hett Buck 1991 de *BojeBuck Filmproduktion GbR* grünnt, en Filmprodukschoonsfirma, de een Johr later denn in *[[BojeBuck Produktion GmbH]]* ümnöömt worrn is. Disse Firma hett denn ok Bucks eersten Langfilm *Karniggels* mit Bernd Michael Lade, Ingo Naujoks un Julia Jäger produzeert. Twee Johr later keem denn *Wir können auch anders* mit Joachim Król un Horst Krause rut. Detlev Buck is dör dissen Film denn ok wat bekannter worrn is, wiel de Premiere op de Berlinale 1993 weer un dör de internatschonale Jury Acht funnen harr.

In de 1990er Johren is Buck Speelbaas vun veele düütschsprakige Filmen wesen, de groden Spood harrn, as t.&nbsp;B. *Männerpension*, de för em den Dörbrook bedüdt hett. Faken speelt he in sien Filmen ok sülvst en gröttere Rull oder wiest sik kort in en Cameo-Optritt. Mitspeelt hett he ok in de Feernseh-Verfilmen vun Friedrich Schillers *[[Kabale und Liebe]]*, de vun Leander Haußmann inszeneert worrn is. Wietere Rullen harr he in *Herr Lehmann*, *Sonnenallee*, *Blue Moon* un annere.

Detlev Buck arbeidt ok as Warffilmer un siet Oktober 2005 as Moderater vun’t Feernseh-Format *Cinematalk*. Tohopen mit den Journalist un Filmkritiker Knut Elstermann warrt dor jümmer dree aktuell Filmen besnackt.

Buck hett dree Döchter un wahnt afwesseln in Berlin un Nienwohld.

## Filmografie (Utwahl)

## Utteken
Detlev Buck is mehrfach nomineert un uttekent woorn för sien Filmwarken:
* 1987: Internatschonal Hofer Filmdaag: Kodak-Födderpries för Nawassspeelbasen för *Eine Rolle Duschen*
* 1992: Bayerisch Filmpries: Speelbaasnawasspries för *Karniggels*
* 1992: Pries vun de düütschen Filmkritik (Speelfilm) för *Karniggels*
* 1993: Düütsch Filmpries: Best Dreihbook för *Wir können auch anders*
* 1994: Golden Filmspuul
* 1996: Bambi
* 2004: Düütsch Filmpries: Best Nevendorsteller in *Herr Lehmann*
* 2006: Berlinale: Label Europa Cinemas för *Knallhart*
* 2006: Berlinale: Pries vun de Fipresci-Jury vun de internatschonalen Filmkritikers för *Knallhart*
* 2006: Düütsch Filmpries: Sülvern Lola för *Knallhart*
* 2007: Düütsch Filmpries: Best Kinner- un Jöögdfilm för *Hände weg von Mississippi*
* 2008: Bayerisch Filmpries: Best Jöögdfilm för *Hände weg von Mississippi*

## Bornen


## Websteden

* Bio-Filmografie bi CineGraph (hoochdüütsch)